Թուղթ առ Եփեսացիս

Թուղթ եփեսացիներին (Եփեսոսի համայնքին), Պողոս առաքյալի նամակներից մեկը։ Կազմում է Աստվածաշունչ մատյանի Նոր Կտակարանի կանոնի մաս։ Ինչպես և փիլիպպեցիներին, Փիլիմոնին, կողոսացիներին ուղղված թղթերը՝ գրվել է բանտում, ուստի դասվում է «կապանքների» նամակների շարքը։ Գրվածքի առաջին՝ վարդապետական մասում արծարծված է գլխավոր թեման։ Դա Աստծո փրկագործության իրականացումն է աշխարհում՝ եկեղեցու հիմնադրմամբ։ Երբեմնի երկու թշնամիները՝ հեթանոսներն ու հրեաները, եկեղեցում միավորվում են։ Քրիստոսը սպանեց այդ թշնամությունը, որպեսզի «... խաղաղություն հաստատի ու իր խաչով հաշտեցնի երկուսին մեկ մարմնի մեջ Աստծո հետ» (2.16)։ Իսկ Սուրբ Հոգին առաջնորդում է եկեղեցուն, որը Քրիստոսի մարմինն է։ Երկրորդ՝ գործնական մասում, որը հենվում է արծարծված վարդապետության վրա, խոսվում է ամուսինների, զավակների և այլնի մասին։ Առաքյալը հորդորում է հավատացյալներին հագնել «Աստծո սպառազինությունը, որպեսզի կարողանաք ընդդիմանալ Սատանայի հնարքներին» (6.11)։

 Արտաքին հղումներ  
 Պողոս առաքյալի Եփեսացիներին ուղղված նամակը արևելահայերեն թարգմանությամբ

Կատեգորիա:Նոր Կտակարանի գրքեր